Ιερά Μονή Αγίου Ιωάννη του Θεολόγου (Σουρωτή Θεσσαλονίκης)

Η Ιερά Μονή (Ησυχαστήριο) του Αγίου Ιωάννη του Θεολόγου βρίσκεται στη Σουρωτή Θεσσαλονίκης, κοντά στα Βασιλικά και υπάγεται στην Ιερά Μητρόπολη Κασσανδρείας. Είναι γυναικεία μονή και ιδρύθηκε το 1967.

Τοποθεσία
Βρίσκεται σε ένα λόφο, ύψους 110 μ., 2 χλμ. δυτικά της Σουρωτής και 25 χλμ. ανατολικά της Θεσσαλονίκης, στην επικράτεια του Δήμου Θέρμης της Περιφέρειας Κεντρικής Μακεδονίας. Τα σχέδια της αρχικής πτέρυγας του Ησυχαστηρίου εκπόνησε ο Σωτήριος Σέφερ.

Ιστορία
Πνευματικός καθοδηγητής της Μονής υπήρξε ο Άγιος Παΐσιος ο Αγιορείτης. Το καλοκαίρι του 1966, λόγω επιδείνωσης της κατάσταση της υγείας του, ο Γέροντας Παΐσιος πήγε στην Θεσσαλο­νίκη για εξετάσεις, οι οποίες έδειξαν ότι έπρεπε να χειρουργηθεί στους πνεύμονες και εισήχθη στο Κέντρο Νοσημάτων Θώρακος Βορείου Ελλάδος (σήμερα Νοσοκομείο Παπανικολάου). Τότε τον γνώρισαν κάποιες νέες κοπέλες, οι οποίες ήθελαν από χρόνια να ιδρύσουν Μοναστήρι, αλλά συναντούσαν δυσκολίες.
Στις αρχές του 1967, με την ευλογία του Μητροπολίτη Κασσανδρείας Συνεσίου, η μοναστηριακή αδελφότητα αγόρασε 8 στρέμματα γης και έκτισε 20 μικρά κελιά και ένα εκκλησάκι αφιερωμένο στον Άγιο Ιωάννη τον Θεολόγο -ένα σταυροειδή ναό με τρούλο- που ήταν το Καθολικό μέχρι το 1991. Τον Οκτώβριο του 1967 εγκαταστάθηκε στο μοναστήρι ο γέροντας Παΐσιος, που έγινε πνευματικός του οδηγός μέχρι τον θάνατό του, το 1994. 

Το 1972,  το Κοινόβιο αναγνωρίσθηκε με την επωνυμία «Ιερόν Γυναικείον Ησυχαστήριον ο Απόστολος και Ευαγγελιστής Ιωάννης ο Θεολόγος». Το 1983, μια ομάδα 20 αδελφών μοναζουσών με τον πνευματικό τους μετέβησαν στη Μάκρη της Αλεξανδρούπολης, στη νεόκτιστη Ιερά Μονή «Παναγία του Έβρου» και το ίδιο έτος τρεις Σύριες αδελφές, που φιλοξενήθηκαν επί 3 χρόνια, για να μαθητεύσουν στη μοναχική ζωή, επέστρεψαν στη Συρία και ίδρυσαν Ιερά Μονή στην πόλη Λαττάκεια (Λαοδίκεια η Πάραλος). Το 1977, το Καθολικό επεκτάθηκε με την προσθήκη νάρθηκα και περιστυλίου, στα οποία προστέθηκε και καμπαναριό.

Παρεκκλήσια
Στο Ησυχαστήριο υπάρχουν και τα παρεκκλήσια της Ζωοδόχου Πηγής, των Παμμεγίστων Ταξιαρχών, της Αγίας Ευφημίας και του Αγίου Γρηγορίου του Παλαμά.

Ναός Αγίου Αρσενίου του Καππαδόκη
Από το 1967 μέχρι το 1991, Καθολικό της Μονής ήταν ο σταυροειδής ναός με τρούλο, του Αγίου Ιωάννου του Θεολόγου. Το 1970, ο Γέροντας Παΐσιος μετέφερε στο Ησυχαστήριο τα ιερά λείψανα του πνευματικού του πατέρα, ιερομόναχου Αρσενίου του Καππαδόκη, ο οποίος αγιοκατατάχθηκε από το Οικουμενικό Πατριαρχείο στις 11 Φεβρουαρίου 1986. Την επόμενη χρονιά άρχισε η ανέγερση του ιερού ναού επ’ ονόματι του Αγίου Αρσενίου του Καππαδόκη, που αποπερατώθηκε το 1991 και αποτελεί το σημερινό Καθολικό της Μονής, όπου και εκτίθεται τμήμα των λειψάνων για προσκύνημα.

Στο Ησυχαστήριο άφησε την τελευταία του πνοή στις 12 Ιουλίου 1994 ο Γέροντας Παΐσιος, την αγιοκατάταξη του οποίου αποφάσισε το Οικουμενικό Πατριαρχείο Κωνσταντινουπόλεως στις 13 Ιανουαρίου 2015.  

Το λιτό μνήμα του Αγίου Παϊσίου του Αγιορείτη, που βρίσκεται στον προαύλιο χώρο, επισκέπτονται χιλιάδες πιστοί Χριστιανοί από όλο τον κόσμο για να προσκυνήσουν την χάρη του.

 Παραπομπές 

Κατηγορία:Μονές της περιφερειακής ενότητας Θεσσαλονίκης
Κατηγορία:Εκκλησίες αφιερωμένες στον Άγιο Ιωάννη τον Θεολόγο
Κατηγορία:Ιωάννης ο Ευαγγελιστής